À tàalà' bhɔ', bhaamɛ̀ɛ̀ tìngtíng' Yesu' àng to' yí zele za láà, wo à-tùlé ye' wo:
góló do-kini-dò' nuu bhi láà, Yesu-à kàlengbò ké lo' à gi wo doá, kɛ́ Yesu lekini-le òo daa àle gi àng pé.
Kɛ́ le góló kemò' go' *Tibelia, le wó waa' wó búlù bhɛlɛ' lee' gi, ke Gwilinɛ Kpáa' bo à gi-bèaan waaá Aatana nɛ̀ láà à-lèè maabhà le.
Mɛ̂ɛbò láà wó à gaa' wo:
Yesu ni àbhà kàlengbò ke wàa bhi koo, le àng lekini' daa' gólóbò' nuu láà à gi, le wó lo' Yesu gbóló góá Kapɛlɛnau yí zele tia za le.
Wó à ta' bhi, le wó à bhàgilawo' wo:
Kààmɔ, í nù- zía bha-mɛ̀ɛ̀' bhà le?
Le é à yoobɔ' ye:
Án à zɛ ka nɛ̀ sii lekinilèkini tà ma:
káá n guoii ká sɔ́n-wùnbò' à kɛɛ-lèè ye' n kɔ̀ɔ̀tà láà àle-wùn gi.
Ká búlù bhɛlɛ' wo', ke ká kan' láà, ka n guoii àle gi le.
Kɛ́ án wɩɩ ka nɛ̀ ma:
kao bháála kɛɛà lígó ye' é sie-pɔ̀ɔ̀n-a láà àle lengdo-wùn gi.
Lígó ye' à zíi- to ke wò sii' àa yɛn à kɛɛ à bhà leekpɔ̀ɔ̀tili gi láà, ká bháála kɛ̂ɛ àle-wùn gi kpáèa le.
Sée *bhaamɛ̀ɛ̀ gbe' é liangzɛii ka nɛ̀ é, àle lígó suu láà àle nuà ka nɛ̀ le.
Atoosiwo *bhaamɛ̀ɛ̀ gbe láà, à nɛ Aatana- ebhà gwilinɛnɛ̀-bià dɔyèa àle kɔlé le.
Yesu' à pe' kwɛi, le wó à bhàgilawo' wo:
Ko bháála-mɛ̀ɛ̀' kɛɛà àle gi sée, ke è Aatana zʋʋ kún-à le?
Le Yesu ye:
Aatana-à bháála' bhe, àle ka kpɔ́yè tò é nle-mii' bɔyèa é n lé-yèa le.
Le wo:
I à pè' kwɛi la ò, i sɔ́n-mɛ̀ɛ̀' kɛɛii, ke ko i wʋʋ láà à tò maiá-lèè yeà à bhà le?
Ale-lèè' mɛ́ɛ́ le?
Atoosiwo ko bhɛ́mabò' nùù pɔɔn' é go' lɔngwɛ́ɛ́ gi, ke wó nuu à leeà *Mani-wɛ́ɛ́ láà àle bhɛlɛà fúà tà lii le.
Ale kɛɛ le é bɛɛnzɛyèa Aatana-à sɛ́ikwɛ́ gi wo:
Aatana ké àng gba' lígó' é go' lɔngwɛ́ɛ́ gi à gá le.
Pɔɔn- à kɛɛ ke ko wɩɩ ko:
i leng í i pe sɔ́n-wùn ke kɛ̂ɛ ke kó à ye, àle lɛ́ɛ.
Wó à pe' kwɛi, le Yesu' wɩɩ' àng nɛ̀ ye:
Nle án à zɛ ka nɛ̀ sii lenglèng tà ma:
lígó' go' lɔngwɛ́ɛ́ gi láà, *Moizi-le òo à nu ko bhɛ́mabò nɛ̀ lii.
Kɛ́ n nɛ Aatana lekini' à nu' àng nɛ̀, le é zí lɔngwɛ́ɛ́ gi-lìgó lekinilèkini nuii ka nɛ̀ dɔ̀yáa gá le.
Pɔɔn- à kɛɛ ke an àle pe kwɛi, àle ye:
Aatana' lígó lenglèng' bɔyèa ke án à peii láà, àle mɛ̂ɛ' é góii lɔngwɛ́ɛ́ gi, ke è sii daa bhaamɛ̀ɛ̀bò gi láà à gá le.
É à pe' kwɛi, le wó wɩɩ' à nɛ̀ wo:
Gwilinɛ, bhè ko gba lígó suu láà àleá lɛ́ile le.
Le Yesu' à yoobɔ' àng gɔ̀n ye:
Lígó' è sii daa mɛ̂ɛ gi láà, àle n gá le.
Mɛ̂ɛ óó mɛ̂ɛ' è nuà n pé, vɔ́n àa à-mɛ̀ɛ̀ góii koo, sée mɛ̂ɛ' à kpɔ́yè- tóà n lé, yí mi lɔ̀ɔ̀ àa zí à-mɛ̀ɛ̀ kɛɛii gbonggbongle koo.
Ka yánwɛ́ɛ́-le ké n yeyèa, kɛ́ ka kpɔ́yè àa n lé ka:
sii' àa yɛn, à dàà mɛ̂ɛ gi-mɛ̀ɛ̀' n gá le.
Sée má woo àle pe ka nɛ̀ fɔ́ɔ́lé.
Kɛ́ àle tó gi, n nɛ- mɛ̂ɛ óó mɛ̂ɛ' à nuà n nɛ̀, à-mɛ̀ɛ̀ ké nuà n pé, sée mɛ̂ɛ' è nuà daai n zele, máá à-mɛ̀ɛ̀ piékɛɛii n wɛì gbonggbongle.
Atoosiwo án go' lɔngwɛ́ɛ́ gi, ke mɛ̂ɛ' é n bɔ' láà, án àle zòàwùn kɛ̂ɛ le.
Mɔ́ɔ́ nu n lekini n pe zòàwùn-le kɛɛi.
Sée mɛ̂ɛ' é n bɔ' láà, e wʋʋ kpɔ' n bhà ye:
é bhaamɛ̀ɛ̀ páipái' maakpɔ́yèa n bhà láà, án àngle tó zana' wo lúyáán é à yɛn-kwèèi le.
Kɛ́ àngle ke gi òo sieà n kɔ̀ɔ̀tà.
E zí kwɛi maiá, mɛ̂ɛ óó mɛ̂ɛ' è nle Aatana gbe n súnmagóà, ke à kpɔ́yè- tóà n lé, à-mɛ̀ɛ̀ ké sii' àa yɛn à sɔlɔà, le an à-mɛ̀ɛ̀ zana lúyáán é à yɛn-kwèèi le.
N nɛ Aatana pe zòàwùn' à gi, àle lɛ́ɛ.
Yesu' à pe' wo' ye:
lígó' go' lɔngwɛ́ɛ́ gi, ke è banná sáalé, àle e gá láàá, *Zuifu-bò' nùù wo yuun gi-zààbɔà à gá àle gi wo:
*Zozɛfu gbe Yesu', ko à nɛ ni à laa-nù tó dɔn láà la ò, àle àa é wo è?
Le mɛɛ kɛɛ le è wɩɩ ye:
ele ké go' lɔngwɛ́ɛ́ gi, le é zinna' le?
Wó nuu à peà kwɛi, le Yesu' à yoobɔ' àng gɔ̀n ye:
Kao ka yuun gi-zààbɔà ka lekini tà kwɛi.
Atoosiwo mɛngge àa mɔɔii nuá n pé, ke n nɛ' é n bɔ' láà, àle òo zaa gó à-mɛ̀ɛ̀a.
Kɛ́ mɛ̂ɛ óó mɛ̂ɛ' è nuà n pé, án à-mɛ̀ɛ̀ zanaà lúyáán é à yɛn-kwèèi.
Ale kɛɛ le *Aatana wʋʋ léban-mɛ̀ɛ̀bò' à bɛɛnzɛ' woà sɛ́ikwɛ́ gi lii wo:
Ang tó páipái- mai síà Aatana lekini' à lé le.
Pɔɔn- à kɛɛ ke mɛ̂ɛ óó mɛ̂ɛ' è n nɛ Aatana wʋʋ ma, ke è wɩɩ àbhà mai-wùn bhà, à-mɛ̀ɛ̀- to ke è nu n pé, àle lɛ́ɛ.
Òo tó ye mɛngge- yáánpáyè' gá n nɛ Aatana bhà, ke àa nle-mii' án góii à pé é nleá le.
Nle án yáánpa' n nɛ bhà le.
Án à zɛ ka nɛ̀ sii lenglèng tà ma:
mɛ̂ɛ óó mɛ̂ɛ' i kpɔ́yè- tóà n lé, ke i-mɛ̀ɛ̀ yé sii' àa yɛn à sɔlɔ' wo lɛ́ɛ.
Atoosiwo lígó' è sii' àa yɛn à daa mɛ̂ɛ gi, àle n gá le.
Ko bhɛ́mabò ké *Mani láà àle bhɛlɛ' fúà tà, sée àle tó gi, wo nu' gai.
Kɛ́ lígó ye' é góyèa lɔngwɛ́ɛ́ gi, ke é yɔɔyèa, ke mɛ̂ɛ' è à bhɛlɛ, à-mɛ̀ɛ̀ àa ga koo, an àle peii é.
Sée lígó' góyèa lɔngwɛ́ɛ́ gi kwɛi, ke é yɔɔyèa, ke sii' àa yɛn é à gi láà, àle n gá le.
Mɛ̂ɛ óó mɛ̂ɛ' è àle bhɛlɛ, àa gaii gbonggbongle koo.
Sée an lígó' nuà, ke è tó bhaamɛ̀ɛ̀bò là à bhà-pɔ̀ɔ̀n-a láà, àle n-wììa le.
É à pe' kwɛi, le *Zuifu-bò' sɔɔ' wo ké gbègóà wo:
Mɛ̂ɛàn é è à-kɔ̀ɔ̀ keeà lɔ, ke è e lekini-wìì-le nu ko nɛ̀ bhɛlɛ-pɔ̀ɔ̀n-a le?
Yesu' à pè- àng nɛ̀ àle gi ye:
Án à zɛ ka nɛ̀ sii lenglèng tà ma:
káó *bhaamɛ̀ɛ̀ gbe-wìì-le bhɛ̀lɛ̀', sée ke káó à yuɛn-le mi laá, ke sii' àa yɛn àa daaii ka gi àlei.
Mɛ̂ɛ' è n-wìì bhɛlɛà, ke è n yuɛn mià, ke àle-mɛ̀ɛ̀' sii' àa yɛn à sɔlɔ' wo lɛ́ɛ.
È tò' kwɛi, án à-mɛ̀ɛ̀ zanaà lúyáán é à yɛn-kwèèi.
Atoosiwo n-wìì láà, lígó lekini' à gá, le n yuɛn láà é zí mi-yì lengá le.
Mɛ̂ɛ' è n-wìì bhɛlɛ, ke è n yuɛn mi, ko ni à-mɛ̀ɛ̀ ko kɔɔ ké tóà ko ké kwenglé lɛ́ile, yàa káán n bhà, le n lekini máá káán à-mɛ̀ɛ̀ bhà le.
N nɛ' é n bɔyèa é, sii' àa yɛn, e à gi.
Le sii láà é zí n lekini n gi à sáà gi le.
A-kɔ̀ɔ̀ do láà à gi, mɛ̂ɛ' è n-wìì bhɛlɛ, sii do láà e daaà zí à-mɛ̀ɛ̀ leng gi n lekini sáà gi.
N-wìì láà àle lígó' é góyèa lɔngwɛ́ɛ́ gi à lekiniá le.
Ale àa ye ko bhɛ́mabò' pɔɔn' bhɛlɛ' fúà tà lii láà àle nɛ̀.
Atoosiwo àngle ké ga'.
Kɛ́ mɛ̂ɛ' è à ye é àle bhɛlɛà, àle-mɛ̀ɛ̀ àa gaii gbonggbongle koo.
Yesu' liang' zɛ', ke e bhaamɛ̀ɛ̀ dɔɔii *Aatana-kwìle Kapɛlɛnau bhi, àle lɛ́ɛ.
Yesu-à *kàlengbò' à wʋʋ láà àle ma' kwɛi, le àng kpe kpáa ke' wɩɩ' wo ké nɛ̀ wo:
Tóló dɔ̀ wʋʋ suu é àle bhà-yè ké kpókpóá lɛ́!
Wáa- mɔɔà àle bhà le?
Yesu' bo' à gànnuá e zowɛ́ɛ́ pé ye:
ebhà kàlengbò ké kóò kpɔ́ii à-wùn gi kwɛi laá, le é wɩɩ' àng nɛ̀ ye:
Án wʋʋ' pe' láà la ò, àle a tó zí kale ka gɛɛnlé màà n-wùn bhà gɛɛn-á la è?
Le ká woo nù nle *bhaamɛ̀ɛ̀ gbe n ye-le woà, ke án tɔɔnkún-ii án nuu lee' gi fɔ́ɔ́lé láà à gi wɛ?
Ka woo à-kɔ̀ɔ̀ keeà lɔ àlei tò?
Waa Zaazaa' sii' àa yɛn à daa mɛ̂ɛ gi le.
Bhaamɛ̀ɛ̀ bu ye' mɛ̂ɛ bhà kpunglà zé láà, àle àa mɔɔii tɔnɔ kɛɛá Aatana zué.
È tò' kwɛi, ke án wʋʋbò' pe' ka nɛ̀ láà, à tó- zìn Waa Zaazaa- sii' àa yɛn à daa' wo mɛ̂ɛ gi láà àle-wùn bhà le.
Sée mɛnggoò' ka kpe gi láà, wàa wɩ́ɩ́yèa n-wùn bhà sɛ̀a.
Pɔɔn- à kɛɛ ke Yesu' àle pe' kwɛi láà, àle ye:
mɛ̂ɛ' wàa nuu wɩ́ɩ́yèa à-wùn bhà sɛ̀a láà, e nuu àng tó dɔn-à à zigó gi fɔ́ɔ́lé.
Mɛ̂ɛ lefienɛ́' é nuu à lénù pɔɔn nɛ̀-mɛ̀ɛ̀a láà, e nuu zí à leng dɔn-à fɔ́ɔ́lé.
É go' àle gi, le é wɩɩ' ye:
Pɔɔn- à kɛɛ ke án à pe' ka nɛ̀ sáaan ma:
mɛngge àa mɔɔii nuá n pé, ke n nɛ-le òo à-bhàà daa à-mɛ̀ɛ̀ gi láà, àle lɛ́ɛ.
É si' lóó poo àle bhà, Yesu-à *kàlengbò láà àng kpulu kpáa ke' káán' wo' à bhà, le wó bo' lò à wɛì-wùn-a le.
Yesu' à pè- àle gi ebhà mɛ̂ɛ buu-ni-wɛ́ɛ́-piilɛ' wó to' láà àng nɛ̀ ye:
Le kale wɛ, tààn kale káá à pé ke ká ló è?
Yesu' à pe' kwɛi, le *Simon Piɛli' à yoobɔ' à gɔ̀n ye:
Ko lóà wáa pé le, Gwilinɛ Kpáa?
Kɛ́ ke sii' àa yɛn à dàà mɛ̂ɛ gi-wʋ̀ʋ̀' go i líílé le.
Le kole ko kpɔ́yè' gá i lé, le kó à gànnuyèa ko:
ile í *Aatana-à yaa-mɛ̀ɛ̀' wò à pe láà à gá le.
Piɛli' à pe' kwɛi, le Yesu' wɩɩ' àng nɛ̀ ye:
Mɛ̂ɛ buu-ni-wɛ́ɛ́-piilɛ' ká é, nle án kale ka si' bhaamɛ̀ɛ̀ finibhà, ke ká daa n wɛì le.
Tààn àa kwɛi è?
Kɛ́ mɛngdo ke' ka kpe gi zé, *gɔɔ̀yóo-bhààmɛ̀ɛ̀' àleá le.
É nùù wɩ́ɩ́à nà *Simon Isikalio-mii gbe *Zuda' é à lénu' pɔɔn nɛ̀ dɔ̀ya láà àleá le.
Sée àbhà mɛ̂ɛ buu-ni-wɛ́ɛ́-piilɛ láà àng gi dini' nuu Zuda láà à gá le.